C 125/60
SK
Úradný vestník Európskej únie
5.4.2023
Streda 14. septembra 2022
2.
víta iniciatívu Nový európsky Bauhaus, ktorej cieľom je vytvoriť celoeurópske kultúrne hnutie, ktoré prispeje k inteligentnejšiemu, udržateľnejšiemu, inkluzívnejšiemu a príjemnejšiemu životnému prostrediu a podporí miestne a globálne znalosti; zdôrazňuje, že sa musí v prvom rade zamerať na zlepšenie kvality života ľudí vytvorením zdravých a cenovo dostupných obytných priestorov, prehodnotením súčasného stavu a transformáciou priestorov, budov, miest a území, v ktorých ľudia žijú, a to aj v menej rozvinutých, prímestských, vidieckych, vzdialených alebo cezhraničných oblastiach a regiónoch, v súlade s Urbánnou agendou pre EÚ a v nadväznosti na úspešnú prácu, ktorá sa vykonala v rámci programu URBACT, a zároveň zlepšovať spolužitie a verejný priestor pre sociálnu a územnú súdržnosť a demokratický život, riešiť priestorovú segregáciu a historické vylúčenie sociálnych skupín a chrániť životné prostredie počas plánovania a výstavby budov a okolitých priestorov;
3. uznáva Nový európsky Bauhaus ako kreatívnu, interdisciplinárnu a transdisciplinárnu iniciatívu, ktorá po prvýkrát stavia architektúru, dizajn, umenie a vedu do popredia politík EÚ a zároveň sa snaží prispieť k ďalším programom a iniciatívam Únie vrátane jej digitálnej a zelenej transformácie, vďaka čomu sa Európska zelená dohoda stáva hmatateľnou, pozitívnou a inkluzívnou skúsenosťou pre všetkých a dostáva výrazný kreatívny a kultúrny rozmer, čím sa spúšťa ďalšia vlna inovácií; zdôrazňuje, že je potrebné, aby Nový európsky Bauhaus chránil občanov aj pred prírodnými katastrofami a katastrofami súvisiacimi s klímou tým, že do svojich cieľov zahrnie bezpečnostný prvok; konštatuje, že to bude stimulovať nové spôsoby výstavby a používanie inovatívnych, vysokokvalitných, udržateľných a odolných stavebných materiálov vrátane obnovy po katastrofách;
4. opätovne potvrdzuje, že Nový európsky Bauhaus má potenciál zmeniť spôsob tvorby politík, a to aj prostredníctvom spolupráce s komunitami, podporovať politiky a legislatívny vývoj, ktoré majú vplyv na zastavané prostredie a dobré životné podmienky pracovnej sily, a zadefinovať prostredie budúcnosti tým, že uspokojí potrebu priestorov, ktoré sú prístupné a prispôsobené novým a meniacim sa spôsobom života, ako sú priestory pre netradičné konfigurácie domácností, viacgeneračné bývanie, flexibilné pracovné priestory aj na spoločné využívanie, mestské prostredie priaznivé pre deti a bezpečnejšie priestory pre ženy a zraniteľné osoby; trvá na tom, že Nový európsky Bauhaus musí preukázať úroveň ambícií v súlade so záväzkami Únie v oblasti klímy a vytvoriť pokyny pre členské štáty vrátane miestnych a regionálnych orgánov na jeho vykonávanie;
5. zdôrazňuje, že na to, aby bol Nový európsky Bauhaus úspešný, musí byť prístupný, transparentný, cenovo dostupný, sociálne a geograficky spravodlivý a inkluzívny a musí aktívne zapájať občanov EÚ, komunitné organizácie a miestnych obyvateľov, pričom musí zabezpečovať sociálnu a územnú rozmanitosť a podporovať všetky úrovne projektov zdola nahor – od návrhu projektu až po jeho spustenie a hodnotenie – a zároveň podniknúť aktívne kroky na zabránenie akýmkoľvek elitárskym prístupom alebo nepriaznivým účinkom džentrifikácie a posilniť konzultácie a účasť občanov; zdôrazňuje, že je potrebné zapojiť do iniciatívy mladých ľudí, najmä mladých architektov, umelcov a pracovníkov v kultúrnych a kreatívnych odvetviach a priemysle;
6. zdôrazňuje, že je dôležité zabezpečiť prístupnosť pre osoby so zdravotným postihnutím alebo zníženou pohyblivosťou, osoby s osobitnými potrebami a znevýhodnené skupiny tým, že sa verejné služby, kultúrny, sociálny a hospodársky život sprístupnia všetkým; v tejto súvislosti zdôrazňuje dôležitosť dobrého designu; trvá na tom, že zdroje sa musia zameriavať aj na vylúčené, marginalizované a znevýhodnené komunity;
7. domnieva sa, že toto inovačné kultúrne hnutie má potenciál postaviť Európu na popredné miesto vo svete v oblasti udržateľnej architektúry, územného a priestorového plánovania, dizajnu, kultúry, udržateľnej mobility a logistiky, technológií, obehového hospodárstva, energetickej účinnosti a obnoviteľných zdrojov energie tým, že podporí spôsoby lepšieho spolunažívania, spolupráce a spoločnej účasti na rekreačných aktivitách, ktoré možno uplatniť aj mimo EÚ; domnieva sa, že sociálne a technologické inovácie sa musia primerane podporovať, a to aj prostredníctvom verejných a súkromných investícií do výskumu a vývoja;
8. vyzýva Komisiu, aby ďalej rozšírila dosah Nového európskeho Bauhausu zapojením pridružených a partnerských krajín mimo EÚ do tejto iniciatívy, a to aj prostredníctvom stáleho dialógu o Novom európskom Bauhause; uznáva, že Nový európsky Bauhaus má potenciál prispieť k povojnovej obnove miest, spoločností a hospodárstva, najmä v súvislosti s prebiehajúcou vojnou na Ukrajine a so zapojením ukrajinských kultúrnych a kreatívnych odvetví a priemyslu a jej odborníkov;